มิถุนายน เดือนแห่งการเยี่ยมบ้านนักเรียน เพื่อให้การเปิดเรียนเกิดความสุขและความปลอดภัยแก่นักเรียน
สำนักงานคณะกรรมการการศึกษาขั้นพื้นฐาน (สพฐ.) ตระหนักถึงความสำคัญในด้านความปลอดภัย ในการเปิดเรียนภาคเรียนที่ 1 ปีการศึกษา 2566 จึงได้กำหนดแนวทางเพื่อเตรียมความพร้อม ด้านความปลอดภัย เพื่อให้สถานศึกษาในสังกัดใช้เป็นแนวทาง ในการปฏิบัติงานด้านความปลอดภัยและสร้างความมั่นใจให้แก่นักเรียน ผู้ปกครอง ประชาชนและสังคม ว่า สพฐ. มีแนวทางสร้างความปลอดภัยและดูแลคุ้มครองนักเรียนในทุกมิติ ตลอดทั้งมีการพัฒนาความร่วมมือในการดูแลช่วยเหลือนักเรียนด้วยการเยี่ยมบ้านนักเรียน เพื่อให้มีการเปิดเรียนอย่างมีความสุขและปลอดภัย โดยกำหนดให้ "เดือนมิถุนายน 2566 เป็นเดือนแห่งการเยี่ยมบ้านนักเรียน" โดย สพฐ. พิจารณาแล้วเพื่อให้การเปิดภาคเรียนที่ 1 เป็นไปด้วยความเรียบร้อยทั้งนี้ สพฐ. ขอให้สำนักงานเขตพื้นที่การศึกษา สถานศึกษาในสังกัดและสำนักบริหารงานการศึกษาพิเศษ ดำเนินการในด้านต่างๆ อาทิ การเตรียมความพร้อมในการเปิดภาคเรียนตามแนวทางการเตรียมความพร้อม การเปิดภาคเรียนที่ 1 ปีการศึกษา 2566 ด้านความปลอดภัย การดำเนินการเยี่ยมบ้านนักเรียน พร้อมทั้งแจ้งสถานศึกษาในสังกัดทราบและปฏิบัติตามแนวทางดังกล่าวอย่างเคร่งครัด และรายงานผลสรุปการเยี่ยมบ้านนักเรียนตามแบบสรุปรายงานการเยี่ยมบ้านนักเรียนของสำนักงานเขตพื้นที่การศึกษา ผ่านทาง QR code ภายในเดือนกรกฎาคม 2566 และหากพื้นที่ใดมีคณะของผู้บริหารสำนักงานของ สพฐ. ลงพื้นที่เยี่ยมบ้านนักเรียน ขอให้เตรียมการรองรับพร้อมประสานการลงพื้นที่กับผู้บริหารสำนักงานของ สพฐ. ได้โดยตรง